送大受赴天官
作者：鄒浩
朝代：宋

paragraphs: 元祐真人初御天，四門穆穆來忠言。
閬風學士望朝野，即日賜環司諌垣。
當時同列繼登用，獨先朝露歸九原。
位不酬身在孫子，嶷嶷諸子聲名喧。
叔也縱横五經內，娱目未始窺家園。
苟聞某所有賢者，弊車趼僕從之奔。
甘陵南北正分黨，攘臂其間無怨恩。
未見其止見其進，會須一指收乾坤。
素冠俛首琴復御，鵬飛九萬方化鯤。
于今怙恃只明主，肯與世俗均寒暄。
早知妙筆三千牘，矧已慟哭論元元。
韓城父老儻改作，爲報及此高閭門。